**PROFESIJNÁ ORIENTÁCIA A KARIÉROVÉ PORADENSTVO**

Profesijná orientácia a kariérové poradenstvo sa realizuje na základných a stredných školách pre žiakov končiacich ročníkov. Voľba povolania je dôležitý medzník v živote každého mladého človeka. Žiaci na základných školách už premýšľajú a uvažujú nad svojou budúcnosťou, vhodným povolaním a výberom strednej školy. Pre mnohých je to náročné rozhodnutie. Niektorí sú profesijne nevyhranení, iní sa nevedia rozhodnúť medzi viacerými alternatívami, ostatní si chcú len overiť vhodnosť a správnosť svojho výberu. Tu nastupuje psychológ alebo aj metodik výchovného poradenstva, aby týmto žiakom poskytli podporu a správne ich nasmerovali na ich ceste k výberu povolania. Poradenstvo pozostáva z dvoch etáp. V prvej etape sa realizuje psychodiagnostika zameraná na zisťovanie intelektu, osobnostných vlastností žiaka, motivácie a záujmov. Pre psychológa je dôležité zistiť o žiakovi čo najviac informácií, aby ho dokázal správane pochopiť a nasmerovať. Druhá etapa pozostáva z individuálneho rozhovoru žiaka (prípadne rodiča) so psychológom. Psychológ informuje o výsledkoch psychodiagnostických testov, porovnáva osobnostné vlastnosti žiaka s jeho predstavami a plánmi a tiež s aktuálnymi možnosťami štúdia a uplatnenia sa na trhu práce. Po skončení by mal mať žiak ujasnené, ktorým smerom sa bude uberať, prípadne na základe poznatkov, ktoré má o sebe, o škole, o práci sa dokáže ľahšie rozhodnúť pre konkrétnu školu a výber budúceho povolania.

**Mgr. Lucia Takáčová, psychológ CPPPaP Kežmarok**